Papersnake/gushiwen huggingface dataset:
月下独坐
陆游（宋代）

发根萧爽受微风，徙倚阑干月正中。
天宇了无云一点，城楼俄报鼓三通。
庭皋簌簌吹凋叶，江渚翩翩落断鸿。
回首人间尘土恶，骑鲸聊驻水精宫。
有怀鮀浦诸乡朋五首 其三
翁万达（明代）

天凿龙泉洞，峰涵碧海波。石梯斜跨斗，壁字静盘萝。

月榻空窥户，莺林可听歌。烟霞怀夙约，岁律愧蹉跎。
谢王尚贤见访
刘克庄（宋代）

畏跌始知筇有力，怯寒常以衲蒙头。
诗名吾不如公干，清兴君何减子猷。
林下方将分半席，江边作麽返扁舟。
骚坛尚有阳岩在，岂必担簦更远求。
偈
释慧通（宋代）

从无入有易，从有入无难。有无俱尽处，且莫自颟顸。

举来看，寒山拾得礼丰干。
稻饭
陆游（宋代）

买得乌犍遇岁穰，此身永免属官仓。
塘南塘北九千顷，八月村村稻饭香。
观雪二首·其一
杨万里（宋代）

坐看深来尺许强，偏於薄暮发寒光。
半空舞倦居然嬾，一点风来特地忙。
落尽琼花天不惜，封它梅蕊玉无香。
倩谁细橪成汤饼，换却人间烟火肠。
将之金陵留别罗萃堂
吴进（清代）

己卯去白下，同行凡五人。迄今十八载，我与君独存。

君衰我差健，尚觉能步奔。赴省送儿试，不独为儿勤。

一道秦淮水，数峰钟阜云。云水娱人意，时时萦梦魂。

与君暂言别，好自安朝昏。兰衰菊初秀，棹归当兹辰。
杂咏八首上礼部李侍郎 寒釭
刘长卿（唐代）

向夕灯稍进，空堂弥寂寞。光寒对愁人，时复一花落。

但恐明见累，何愁暗难托。恋君秋夜永，无使兰膏薄。
高阳台·冯志青龙华饯春图
夏孙桐（清代）

钿毂芳尘，红楼梦迹，寻春春向谁边。拾翠人逢，衣香惯惹吟鞭。

东风十里淞南路，任消磨、金粉年年。比天台、一饭胡麻，本事流传。

欢场例有团沙感，话杜郎丝鬓，倦对茶烟。小字冰缣，诗心为致缠绵。

桃花人面依然在，唤真真、画里相看。只愁它、玉树残歌，咽尽啼鹃。
与程右史论诗道
萧元之（宋代）

我尝论诗始，其道最希夷。神工裂浑沌，声音相雄雌。

物理何钜细，人性无妍媸。当其天真发，各鸣志所之。

斯民朴未散，粹如玉不疵。老稚壤衢日，君臣赓歌时。

下逮雅颂作，间列民风熙。怡愉且密勿，和厚无浇漓。

固经圣人择，要匪古义亏。屈宋变赋体，苏李五字诗。

七字追迅电，陶谢萦寒漪。虽各骋逸思，犹如观尊彝。

但有奇古意，了非斧凿姿。伤心玉台后，巧丽争纷披。

雕锼以为工，叫噪以为奇。诗乃一技尔，那复古道为。

有唐李与杜，切切哀其衰。稍欲复古作，便觉骚些遗。

后人好异论，咸酸各行私。白以诡见斥，甫以朴见嗤。

那知托奥妙，中有真趣怡。昧昧作者流，行行信且疑。

我尝任胸臆，谓自唐无诗。山川或登览，朋友或聚离。

颇以悲喜意，吐作蹇复辞。岂有肩古作，聊欲支倾攲。

子云不可待，赏者又复谁。所以拜坛下，傥令佐鼓旗。

庶几皇甫谧，犹能知左思。
晚春欲携酒寻沈四著作，先以六韵寄之
白居易（唐代）

病容衰惨澹，芳景晚蹉跎。无计留春得，争能奈老何。

篇章慵报答，杯宴喜经过。顾我酒狂久，负君诗债多。

敢辞携绿蚁，只愿见青娥。最忆阳关唱，真珠一串歌。
闻虎伤人
王炎（宋代）

胸臆包藏不可窥，谁能攘臂编其须。
未论犬牛俱受祸，饱人之肉人何辜。
驺虞不肯食生物，自古及今常罕出。
吁嗟虎豹山林多，隐阱弓刀如彼何。
颂古三首
释从瑾（宋代）

玄沙驴前，云门马后。
更问如何，合取狗口。
蠹鱼
周紫芝（宋代）

山堂夜雨如决渠，黄梅半熟书生鱼。树头朝日忽复出，聊向空阶翻故书。

老人耕凿无膏腴，缃囊细字时相娱。自欣引睡得黄奶，便恐无意呼青奴。

读书本不求甚解，姓名足记知有馀。此虫何乃徒饱腹，死葬书叶真痴愚。

不如化作石帆山下茧，织成吴绫光满眼。乞与袁娘作舞衣，常把花枝侍君辇。
论学
许景衡（宋代）

咨尔学者，学古之道。惟古善教，有伦有要。其学维何，致知格物。

对身而诚，物我为一。匪曰我私，推之斯行。亲亲长长，而天下平。
阴溽
沈辽（宋代）

楚梅半已熟，苦雨含悽怆。不嫌茅屋疏，顿喜方池涨。

洞庭纳七泽，万里相摇漾。凝阴有馀润，霶霈剧浩荡。

古称卑湿地，久痗累丁壮。况我憔悴人，那能保亡恙。

莲下双凫嬉，竹里阴泉响。幸无世虑迫，聊且安俯仰。
赴金陵舟过霅川偶作 其一
李光（宋代）

孤村远浦接微茫，处处经行看插秧。却忆年时住家处，藕花无数绕林塘。
疏影 黄梅
李良年（清代）

岁阑记否。著浅檀宫样，初染庭树。懒趁群芳，雪后春前，年年点缀寒圃。

横斜月淡蜂黄影，长只傍、短垣低护。倚茜裙、欲撚苔枝，冻鸟一双飞去。

依约荷圆磬小，剪来越镜里，先映眉妩。蓓蕾匀拈，细绞银丝，钗冷玉鱼偏处。

还愁羯鼓催无力，沸蟹眼、瞻瓶新注。正暖香、梦惹江南，忘了陇头人苦。
连昌宫词
元稹（唐代）

连昌宫中满宫竹，岁久无人森似束。
又有墙头千叶桃，风动落花红蔌蔌。
宫边老翁为余泣，小年进食曾因入。
上皇正在望仙楼，太真同凭阑干立。
楼上楼前尽珠翠，炫转荧煌照天地。
归来如梦复如痴，何暇备言宫里事。
初过寒食一百六，店舍无烟宫树绿。
夜半月高弦索鸣，贺老琵琶压场屋。
力士传呼觅念奴，念奴潜伴诸郎宿。
须臾觅得又连催，特敕街中许然烛。
春娇满眼睡红绡，掠削云鬟旋装束。
飞上九天歌一声，二十五郎吹管逐。
逡巡大遍凉州彻，色色龟兹轰录续。
李谟擫笛傍宫墙，偷得新翻数般曲。
平明大驾发行宫，万人歌舞涂路中。
百官队仗避岐薛，杨氏诸姨车斗风。
明年十月东都破，御路犹存禄山过。
驱令供顿不敢藏，万姓无声泪潜堕。
两京定后六七年，却寻家舍行宫前。
庄园烧尽有枯井，行宫门闭树宛然。
尔后相传六皇帝，不到离宫门久闭。
往来年少说长安，玄武楼成花萼废。
去年敕使因斫竹，偶值门开暂相逐。
荆榛栉比塞池塘，狐兔骄痴缘树木。
舞榭欹倾基尚在，文窗窈窕纱犹绿。
尘埋粉壁旧花钿，乌啄风筝碎珠玉。
上皇偏爱临砌花，依然御榻临阶斜。
蛇出燕巢盘斗栱，菌生香案正当衙。
寝殿相连端正楼，太真梳洗楼上头。
晨光未出帘影黑，至今反挂珊瑚钩。
指似傍人因恸哭，却出宫门泪相续。
自从此后还闭门，夜夜狐狸上门屋。
我闻此语心骨悲，太平谁致乱者谁。
翁言野父何分别，耳闻眼见为君说。
姚崇宋璟作相公，劝谏上皇言语切。
燮理阴阳禾黍丰，调和中外无兵戎。
长官清平太守好，拣选皆言由相公。
开元之末姚宋死，朝廷渐渐由妃子。
禄山宫里养作儿，虢国门前闹如市。
弄权宰相不记名，依稀忆得杨与李。
庙谟颠倒四海摇，五十年来作疮痏。
今皇神圣丞相明，诏书才下吴蜀平。
官军又取淮西贼，此贼亦除天下宁。
年年耕种宫前道，今年不遣子孙耕。
老翁此意深望幸，努力庙谋休用兵。
和鲁漕途中喜雪
吴芾（宋代）

陡觉同云翳四山，卷帘聊复望江千。
举头喜见迎春雪，抱膝从教彻地寒。
预卜丰穰知岁乐，潜消瘴疠想民安。
一樽正欲同清赏，咫尺胡为会合难。
灵台镇赠丘岑中丞
窦庠（唐代）

晓日天山雪半晴，红旗遥识汉家营。

近来胡骑休南牧，羊马城边春草生。
念奴娇（用前韵和丹桂）
辛弃疾（宋代）

道人元是，道家风、来作烟霞中物。翠幰裁犀遮不定，红透玲珑油壁。借得春工，惹将秋露，薰做江梅雪。我评花谱，便应推此为杰。

憔悴何处芳枝，十郎手种，看明年花发。坐对空香色界，不怕西风起灭。别驾风流，多情更要，簪满姮娥发。等闲折尽，玉斧重倩修月。
道中逢牧童跨牛者
李流谦（宋代）

田空已不耕，草瘦尚可齕。
搰搰一岁劳，昨此休顷刻。
阿童拍腹卧，短箠听驱策。
早晚穑事动，努力进刍粒。
访欧子建澹圃二首 其一
李孙宸（明代）

到来幽意惬，久坐野情长。有榭皆临水，无轩不极凉。

菊荣抽早蕊，兰晚茁馀芳。便作吾庐得，高眠到上皇。
康熙三十二年六月赐总督佛伦
玄烨（清代）

东表闻风化，西秦作雨霖。扬清知疾苦，激浊勉官箴。

旷世孤芳节，超伦千古心。封疆资大吏，抚育代忧深。
送显良后任检讨相知之友也
曹义（明代）

忆昔与君初相识，彼此年华不三十。襟怀落落眼独青，锐气昂昂鬓俱黑。

朅来屈指十载馀，面颊纹生减春色。古人交谊重陈雷，总道情怀似胶漆。

我曹虽匪古人流，自知气味颇相投。两京宦辙每同游，一日不见如三秋。

玉堂之署宏且敞，讲学箴规日相长。有时觅句或出奇，击节掀髯互称赏。

对花尝共饮，寓直曾同眠。朝回都门道，玉辔常联翩。

我心既坦率，君心亦平夷。势利不相尚，淡泊恒自持。

视彼市廛轻薄子，覆雨翻云竟何数。情深握手誓死生，意合忘形倾肺腑。

旁人信若平生同，谑浪衔杯恣歌舞。适然一语或有违，反目生瞋不相睹。

君今与我无此情，玉壶贮月涵水清。春风桃李肯相守，岁寒松柏堪为盟。

于今拜命故乡去，遣我客怀动情素。沙头载酒发棹歌，歌断孤舟向何处。

瓯闽江阔渺烟波，拜相山高蔼云树。雁声嘹唳带离愁，帆势悠扬挂秋雨。

到家想及橙黄时，蓼莪谩诵哀哀诗。披荆剪棘事拜扫，从看宰木回春滋。

乡闾虽羡锦衣好，莫恋故乡成潦倒。尽赤摅忠在少年，回首銮坡须及早。

树勋立业显当时，贞节期君永相保。
点绛唇·云透斜阳
曹组（宋代）

云透斜阳，半楼红影明窗户。暮山无数。归雁愁还去。
十里平芜，花远重重树。空凝伫。故人何处。可惜春将暮。
忆家
裴夷直（唐代）

天海相连无尽处，梦魂来往尚应难。

谁言南海无霜雪，试向愁人两鬓看。
宿常德亭驿书壁
薛纲（明代）

辰常四十二长亭，数日驱驰已遍经。客底风霜双鬓白，马前烟雨万山青。

有官未许穷幽胜，无酒非关效独醒。行向清沅采兰芷，不知谁解赏芳馨。
清平乐·晨辉初转
吴则礼（宋代）

晨辉初转。拜舞金銮殿。想见对敭符睿春，天语丁宁见晚。雍容敭笋班聊，功名早上凌烟。金鼎刀圭莫惜，愿随鸡犬升仙。
咏史上·臧洪
陈普（宋代）

帝家安邑棘篱中，贼靡奸渠四面雄。
汉士当时惟北海，一朝青史见臧洪。
梦回二首 其一
薛季宣（宋代）

忆到梯云巷，哀伤韡鄂丛。舞鸾悲引镜，伤雁落空弓。

清梦回时雨，繁声发夏虫。情钟正吾辈，匡坐泣薰风。
送赵至道节推
楼钥（宋代）

君来入幕恰三年，我幸投闲识此贤。
婉画时时因事见，素风凛凛信家传。
易林律本君须寄，月窟天根语未圆。
问讯难兄无恙否，相忘千里各瀛壖。
偈三首
释进英（宋代）

三世一切佛，同入这窠窟。
衲僧唤作辽天鹘。
九月初作
陆游（宋代）

碧海仙蓬感旧游，暮年心事转悠悠。
登高此去无多日，扶病重来又过秋。
十里楼台迷巷陌，万家碪杵戒衣裘。
平生剩久观书债，四库留人未许休。
宿水陆寺
华岳（宋代）

萧寺廊庑阔，无人独自行。吴侬非好僻，楚客为谁清。

花落凭风扫，灯残借月明。江湖有烟浪，且此寄馀生。
九月十八赐百僚追赏因书所怀
李适（唐代）

雨霁霜气肃，天高云日明。繁林已坠叶，寒菊仍舒荣。

懿此秋节时，更延追赏情。池台列广宴，丝竹传新声。

至乐非外奖，浃欢同中诚。庶敦朝野意，永使风化清。
送京运使赴召二首 其一
赵蕃（宋代）

南浦维舟初拜公，五溪随牒限趋风。问途欲假移官见，倾听欢闻召节东。

不但朝阳徯鸣凤，正思御史昔乘骢。我曹意见非黎庶，大庇要令天下同。
仆射文庄高公挽辞二首
苏颂（宋代）

宠禄功名孰与同，平津儒者仕三公。
前言往行通今古，素节清规壹始终。
岩庙犹传风采盛，燕堂俄怆笑谈空。
从来操尚人知少，独有遗思在圣衷。
游九鲤湖
蔡襄（宋代）

何岭巍峨欲插天，回头人与白云连。
桃花不点寻常路，从此依稀度九仙。
送巨中教授解官
毛滂（宋代）

天公怜我欲元邻，得近芝兰久益芬。
定免幼安还割席，拟从东野若为云。
归鞭那有蓝关雪，别梦应通鲁水芹。
强饭勉之书满载，与君千里共斯文。
把镜
郭祥正（宋代）

念念递迁谢，新新来未停。把镜览素发，不觉今年生。

生世能几何，焰长烛愈短。劝吾杯中物，到手莫辞满。

阳春才烂漫，花片已飞舞。纷如晴后雪，半作燕巢土。

尧舜竟何在，楚汉空战争。胜负一日事，寂寥千载名。

隐几聊自悲，悲竟复长啸。真体元空无，谁与我同调。
高山流水 宋徽宗松风琴
朱祖谋（清代）

故宫法曲冷朱弦。倚龙吟、风雨潸然。开宴记芳时，南薰韵入流潸。

河清慢、徵角重翻。宸游处，仙籁层霄遍彻，仗合苍官。

和春雷别殿，笃耨御香前。

无端。青城几千里，黄鹄谱、应指秋寒。零乱杏花词，梦落万水千山。

问霓裳、几度飘烟。知音少、枨触孤臣老泪，怨拨哀弹。

恨宫声不返，凄绝陇禽言。
题归雁亭
王炎（宋代）

江湖冰泮草生时，鸿雁南来又北归。
莫谩说归归不早，青云高处有危机。
送孔世川赴江西儒学提举二首 其一
刘基（明代）

镜湖荷花发，耶溪菱叶生。送君何所之，去作西江行。

西江大藩地，卓荦多豪英。文能绚云汉，武能壮于城。

浩荡吴楚间，颓波障东倾。凤凰不妄集，梧桐匪空荣。

行行勿惮远，亹亹崇令名。
挽后村五首 其三
林希逸（宋代）

古来皆有死，身岂解千年。纵使能仙去，何如以集传。

骑鲸乌石外，下马钓矶边。忍使斯文丧，凭谁问老天。
蛮家
项斯（唐代）

领得卖珠钱，还归铜柱边。看儿调小象，打鼓试新船。

醉后眠神树，耕时语瘴烟。不逢寒便老，相问莫知年。
次韵曾端伯早春即事五首
郭印（宋代）

一声幽鸟解呼春，物逐新年气象新。
坐阅群生空扰扰，身如槁木是何人。
诫杀偈十首 其三
释怀深（宋代）

蚬子师螺街市食，小人咀嚼绕台盘。近来豪贵尊荣者，嗜好成风总一般。
雁
刘过（宋代）

万重山水万重云，岁负江南客此身。
在末西风晚来急，数行飞下一汀苹。
赠画士林尧卿
游彦举（宋代）

古称名画顾丹青，遗迹远绍难其人。
迩来忽覩林尧卿，绘像工无殊绝伦。
解后俾尔写吾形，妙处一笔夺天真。
始知人杰间世生，何代无才充选抡。
待需飞诏来枫宸，凌烟特命书勋臣。
此时此意倍精神，宁复踆踆走路尘。
观梅
王柟（宋代）

谁见梅花正发时，江天天雪意欲垂垂。
疏枝冷蕊春无几，断水残云意自奇。
疏影偶因明月见，暗香惟有好风知。
何人更起调羹手，莫道功成结子迟。
续金铜仙人辞汉歌
于石（宋代）

汉皇锐意求神仙，神仙之效何茫然。
蓬莱弱水不可到，且立宫中承露盘。
饿餐玉屑不堪饱，谁谓有方能却老。
人生修短数在天，多慾未必能延年。
秋风吹老茂陵树，年年空滴金茎露。
建章宫阙随烟尘，块然屹立惟铜人。
宫官西来果何意，一朝辞汉将归魏。
吁嗟铜人如有知，口不能言惟泪垂。
自从曹氏盗神器，父子相传已三世。
汉宫故物无一存，汝独犹能感旧恩。
凄然照影临渭水，一折铜人扶不起。
宁为弃物委道傍，不忍漂泊离故乡。
迢迢东望洛城路，回首长安愁日暮。
长安繁华非昔时，洛阳寥落谁复悲。
西际
刘黻（宋代）

一径寒松老，因来采茯苓。
水禽鸣杞涧，野鹿卧棕亭。
瀑近云根湿，仙遗石井灵。
守庐青道者，不厌客频经。
寿湖南管仓五首 其三
廖行之（宋代）

平籴虑国深，公囷匪邦积。自古斯有年，寖远失初意。

今年出缗钱，乐岁怨狼戾。此法竟施行，农民等蒙惠。
山中夜坐有怀同学诸子
魏宪（清代）

一江月色静如秋，空向云堂照独愁。隔水歌声来远艇，断桥镫独出高楼。

支离瘦骨千峰下，潦倒春心五夜头。遥忆竹林诸旧侣，梦魂曾否到沧洲。
读豳诗
陆游（宋代）

我读豳风七月篇，圣贤事事在陈编。
岂惟王业方兴日，要是淳风未散前。
屈宋遗音今尚绝，咸韶古奏更谁传？吾曹所学非章句，白发青灯一泫然。
南歌子（王清叔会同舍赏莲花，席间命官奴索词）
姚述尧（宋代）

罗盖轻翻翠，冰姿巧弄红。晚来习习度香风。疑是华山仙子、下珠宫。

柳外神仙侣，花间锦绣丛。竞将玉质比芳容。笑指壶天何惜、醉千钟。
秋晓登沧浪亭呈宋中丞
顾贞观（清代）

初日上东南，林亭空宿翳。草香珠露重，的皪侵衣袂。

唱杳曲池菱，吟馀小山桂。犹闻遗翰墨，但惜沉碑碣。

望古情已深，怀贤感亦系。由来澹荡人，别作流传计。

翕赩贱原尝，虚徐狎庄惠。谁陪飞盖游，属和高文丽。
老妻生朝为寿
吴芾（宋代）

人生七十古来稀，我幸君今及见之。
教得子能传素业，养成孙亦守清规。
禀生坎坷今当泰，积善初终志不移。
白首喜为林下伴，愿从今日到期颐。
禅机四首 其四 金钲一击
何梦桂（宋代）

一声钲响弭弓刀，万旅归营寂不嚣。霜月满城天正午，悠悠旌旆马萧萧。
至日
黎天祚（明代）

谁从复日赋天根，笑我江湖逐客身。十载波臣供履袜，万年嵩客向枫宸。

梅花送腊冬犹旧，葭管迎阳岁欲新。老大不堪诗骨瘦，入唇清酒转生神。
送醇甫
项安世（宋代）

怕听槌鼓发舩声，桑梓葭莩两击情。
病有千回烦访问，贫无一事扰聪明。
循良只为乡人惜，离别偏令老大惊。
不记归来多少岁，儿童三见令君行。
郡城方戒严晓上人以疑被杖下狱作此慰之
王世贞（明代）

岂有沙门蓄四兵，空将四大施黄荆。还他业后无馀事，身在四禅天下行。
夏夜诚斋望月
杨万里（宋代）

山居道是没空庭，不道诚斋敞更明。
万里青天元是水，半轮皎月忽成冰。
只今夏热已如此，若到秋高何似生。
玉兔素娥兼老子，三家一样雪鬅鬙。
题院诗
侯道华（唐代）

帖里大还丹，多年色不移。前宵盗吃却，今日碧空飞。

惭愧深珍重，珍重邓天师。他年炼得药，留著与内芝。

吾师知此术，速炼莫为迟。三清专相待，大罗的有期。
赠高啸桐 其一
郑孝胥（清代）

诗书鲠胸中，何地堪一吐。使子居谏官，奸佞必败露。

忽闻试第一，彼族乃凶惧。邪正不两立，事急复奚顾。

居然置勿用，遮日手可怖。于君究何损，微哂就归路。

端人遂裹足，所系岂细故。
寄侍其云叟
李彭（宋代）

建业有高士，幽栖閟岩扃。时从出岫云，缥缈来青冥。

昨者修水头，伴我骑长鲸。貌古心更古，肤清神愈清。

朝谈织乌坠，夜坐玉绳横。辩舌不挂壁，泊然忘讥评。

峄琴孤风啸，鏖棋飞电鸣。慈明投祖去，霜风助扬舲。

自我不见子，三占少微星。殷勤行沙雁，素书每丁宁。

悠悠望尘友，变态鸿毛轻。盟血未曾乾，飞语聊相倾。

少闻高士风，汗下颜甚赪。吾言盖有激，因之见交情。
古木群乌示鸿儿
沈周（明代）

群乌小笔聊耳尔，岂足贻谋为儿子。汝今装袭亦自好，汎多题儿大夫士。

我家孝悌仍力田，自此相传逾百年。门前大树已合抱，今有此鸟巢其颠。

人云乌来不易得，他家岂无树千尺。北平乃见猫相乳，江洲亦闻犬同食。

我惭何有于乌乎，我自我兮乌自乌。汝当力行为己事，毋但区区重画图。
春宴王补阙城东别业
郎士元（唐代）

柳陌乍随州势转，花源忽傍竹阴开。能将瀑水清人境，

直取流莺送酒杯。山下古松当绮席，檐前片雨滴春苔。

地主同声复同舍，留欢不畏夕阳催。
为袁绍檄豫州
陈琳（两汉）

左将军领豫州刺史郡国相守：盖闻明主图危以制变，忠臣虑难以立权。是以有非常之人，然后有非常之事，有非常之事，然后立非常之功。夫非常者，故非常人所拟也。曩者强秦弱主，赵高执柄，专制朝权，威福由己，时人迫胁，莫敢正言，终有望夷之败，祖宗焚灭，污辱至今，永为世鉴。及臻吕后季年，产、禄专政，内兼二军，外统梁、赵，擅断万机，决事省禁，下凌上替，海内寒心。于是绛侯、朱虚兴兵奋怒，诛夷逆暴，尊立太宗，故能王道兴隆，光明显融，此则大臣立权之明表也。

司空曹操祖父中常侍腾，与左悺、徐璜并作妖孽，饕餮放横，伤化虐民。父嵩，乞丐携养，因赃假位，舆金辇璧，输货权门，窃盗鼎司，倾覆重器。操赘阉遗丑，本无懿德，僄狡锋协，好乱乐祸。幕府董统鹰扬，扫除凶逆。续遇董卓侵官暴国，于是提剑挥鼓，发命东夏。收罗英雄，弃瑕取用，故遂与操同谘合谋，授以裨师，谓其鹰犬之才，爪牙可任。至乃愚佻短略，轻进易退，伤夷折衄，数丧师徒。幕府辄复分兵命锐，修完补辑，表行东郡领兖州刺史，被以虎文，奖蹙威柄，冀获秦师一克之报。而操遂承资拔扈，肆行凶忒，割剥元元，残贤害善。故九江太守边让，英才俊伟，天下知名，直言正色，论不阿谄，身首被枭悬之诛，妻孥受灰灭之咎。自是士林愤痛，民怨弥重，一夫奋臂，举州同声，故躬破于徐方，地夺于吕布，彷徨东裔，蹈据无所。幕府惟强干弱枝之义，且不登叛人之党，故复援旌擐甲，席卷起征，金鼓响振，布众奔沮，拯其死亡之患，复其方伯之位，则幕府无德于兖土之民，而有大造于操也。后会鸾驾反旆，群虏寇攻。时冀州方有北鄙之警，匪遑离局，故使从事中郎徐勋就发遣操，使缮修郊庙，翊卫幼主。操便放志，专行胁迁，当御者禁，卑侮王室，败法乱纪，坐领三台，专制朝政，爵赏由心，刑戮在口，所爱光五宗，所恶灭三族，群谈者受显诛，腹议者蒙隐戮，百寮钳口，道路以目，尚书记朝会，公卿充员品而已。故太尉杨彪，典历二司，享国极位，操因缘眦睚，被以非罪，榜楚参并，五毒备至，触情任忒，不顾宪纲。又议郎赵彦，忠谏直言，议有可纳。是以圣朝含听，改容加饰，操欲迷夺时明，杜绝言路，檀收立杀，不俟报闻。又梁孝王，先帝母昆，坟陵尊显，桑梓松柏，犹宜肃恭，而操帅将吏士，亲临发掘，破棺裸尸，掠取金宝，至令圣朝流涕，士民伤怀。操又特置发丘中郎将、摸金校尉，所遇隳突，无骸不露。身处三公之位，而行桀虏之态，污国虐民，毒施人鬼。加其细政苛惨，科防互设，罾缴充蹊，坑阱塞路，举手挂网罗，动足触机陷，是以兖、豫有无聊之民，帝都有吁嗟之怨。历观载籍，无道之臣，贪残酷烈，于操为甚。

幕府方诘外奸，未及整训，加绪含容，冀可弥缝。而操豺狼野心，潜包祸谋，乃欲摧挠栋梁，孤弱汉室，除灭忠正，专为枭雄。往者伐鼓北征公孙瓒，强寇桀逆，拒围一年。操因其未破，阴交书命，外助王师，内相掩袭，故引兵造河，方舟北济。会其行人发露，瓒亦枭夷，故使锋芒挫缩，厥图不果。尔乃大军过荡西山，屠各左校，皆束手奉质，争为前登，犬羊残丑，消沦山谷。于是操师震慑，晨夜逋遁，屯据敖仓，阻河为固，欲以螗螂之斧，御隆车之隧。幕府奉汉威灵，折冲宇宙，长戟百万，胡骑千群，奋中黄、育、获之士，骋良弓劲弩之势，并州越太行，青州涉济、漯，大军泛黄河而角其前，荆州下宛、叶而掎其后，雷霆虎步，并集虏庭，若举炎火以焫飞蓬，覆沧海以沃熛炭，有何不灭者哉？又操军吏士，其可战者，皆出自幽、冀，或故营部曲，咸怨旷思归，流涕北顾。其馀兖、豫之民，及吕布、张扬之遗众，覆亡迫胁，权时苟从，各被创痍，人为雠敌。若回旆方徂，登高罔而击鼓吹，扬素挥以启降路，必土崩瓦解，不俟血刃。方今汉室陵迟，纲维弛绝，圣朝无一介之辅，股肱无折冲之势，方畿之内，简练之臣皆垂头拓翼，莫所凭恃，虽有忠义之佐，胁于暴虐之臣，焉能展其节？又操持部曲精兵七百，围守宫阙，外托宿卫，内实拘执，惧其篡逆之萌，因斯而作。此乃忠臣肝脑涂地之秋，烈士立功之会，可不勖哉！

操又矫命称制，遣使发兵，恐边远州郡过听绐与，强寇弱主违众旅叛，举以丧名，为天下笑，则明哲不敢也。即日幽、并、青、冀四州并进。书到，荆州勒见兵，与建忠将军协同声势，州郡各整戎马，罗落境界，举师扬威，并匡社稷，则非常之功于是乎著。其得操首者，封五千户侯，赏钱五千万。部曲偏裨将校诸吏降者，勿有所问。广宣恩信，班扬符赏，布告天下，咸使知圣朝有拘逼之难，如律令。
踏莎行
黄庭坚（宋代）

画鼓催春，蛮歌走饷。雨前一焙谁争长。低株摘尽到高株，株株别是闽溪样。

碾破春风，香凝午帐。银瓶雪滚翻成浪。今宵无睡酒醒时，摩围影在秋江上。
二祖赞
释法薰（宋代）

觅心无处觅，当下便心安。
早知冰是水，两臂定完全。
送独孤处士
尚颜（唐代）

万里去非忙，惟携贮药囊。山家消夜景，酒肆过年光。

立鹤洲侵浪，喧蛩壁近床。谁人临上路，乞得变髭方。
留别邢大声昆仲
赵蕃（宋代）

再岁春风把酒杯，今年更觉倍迟回。
海棠消息知渠负，杨柳风流笑我衰。
舟过重湖定安否，书来一纸勿悠哉。
是身老矣腰仍折，宁待田园归未来。
秋思
白玉蟾（宋代）

滴尽池荷无奈雨，吹翻井叶可怜风。
溪毛山骨犹无恙，尚有芦花对蓼红。
次韵转庵步城南有卜居依壑意乃古巽吉庵之旁
许及之（宋代）

出郊缓步当乘流，依壑幽寻少饯秋。水过斗门知浦口，庵当巽地见峰头。

赏心便拟为邻卜，志喜姑先著句留。祇恐据鞍方矍铄，未容此处就菟裘。
句
马存（宋代）

可怜一觉登天梦，不梦商岩梦邓郎。
吉州刺史蔡直之挽词二首 其二
叶适（宋代）

能事实伟甚，谦终尤罕闻。忘身宾出日，敛手避浮云。

天欲消胡运，人谁靖楚氛。未刊千字诔，长掩一丘坟。
文宣王及其弟子赞
宋高宗（宋代）

惟禽之问，从容其鲤。
求以异闻，诗礼云尔。
请一得三，诚退而喜。
且知将圣，不私其子。
题黟县舒仙翁东岩隐处
赵汸（元代）

仙家楼观倚崔嵬，万仞峰头一径开。阴壑每防雷电起，夜坛静看斗杓回。

祗应跨鹤云中过，尚想吹箫月下来。远望平原秋树短，累累荒冢漫兴哀。
布袋赞
释绍昙（宋代）

横挑布袋压乌藤，笑里藏刀极可憎。
铁奉化人浑是铁，如何容得这般僧。
题曲水阁
唐询（宋代）

依山营废壤，结宇跨通沟。
派引平湖远，声分几曲流。
交阴覆修行，照影下轻鸥。
此日群贤集，甯踈晋世游。
台城偶题
潘德舆（清代）

八十三年中，自得还自失。不乞梵王露，岂索台城蜜。
过仙霞岭
王道（宋代）

昔闻仙霞名，今上仙霞岭。攀陟人力穷，贲育敢言猛。

危峰插高空，奇壑俯深井。险绝猿鸟踪，阴障羲娥影。

历尽廿八盘，始蹑最高顶。史浩昔开凿，闽越通两境。

而胡跋扈藩，恃险抗朝请？妖氛应远寇，中原颇传警。

妄意蟠蛟龙，终类跳蛙黾。天兵一以加，鈇钺膏首领。

岩疆讵可恃，天道宜深省。承平今百年，岭畔烽烟静。

商旅日登陟，往来道无梗。盛德渐要荒，谁敢作不靖。

为语守土臣，设险谨藩屏。
维扬即事
张蕴（宋代）

月明城上响边笳，一枕三更梦到家。
不耐楚氛真僻性，赋诗酌酒与琼花。
言法华赞
释绍昙（宋代）

心迷几被法华转，狂发罗斋走帝宫。
对圣十三呼不正，无端咄咄强书空。
奉使岐下闻唐弘夫行军为贼所擒，伤而有作
唐彦谦（唐代）

报国捐躯实壮夫，楚囚垂欲复神都。云台画像皆何者，

青史书名或不孤。散卒半随袁校尉，寡妻休问辟司徒。

闻君败绩无归计，气激星辰坐向隅。
秋江钓艇图
袁华（明代）

我昔系缆桑落洲，好山无数当船头。大孤绝立小孤险，江水远兼湖水流。

扁舟老叟钓斜日，断崖古木含清秋。草堂抚卷重感慨，满眼风尘怀旧游。
再和都官见答
强至（宋代）

离幽便欲趁芳时，越分非能守一枝。
多语羞随禽反舌，逢辰强学凤来仪。
故林有约依前去，落絮无踪逐处随。
若得东风聊借力，免教燕燕竞差池。
绝句
黄文雷（宋代）

莫怪人言济叔痴，东行西去又思归。
儿童旧读从温故，一笑今朝到式微。
题惠山泉
杨旻（隋代）

世治山藏锡，山灵地溢泉。
石饴寒不减，水液暑常蠲。
荐茗能全味，援琴欲绝弦。
谁言到池尽，馀响更潺湲。
润州送师弟自江夏往台州
崔峒（唐代）

远客乘流去，孤帆向夜开。春风江上使，前日汉阳来。

别路犹千里，离心重一杯。剡溪木未落，羡尔过天台。
赴广东漕属有感
曾丰（宋代）

草木归根稳，昆虫入蛰深。
若为吾自觉，犹与世相寻。
江月幽人态，松风大雅音。
红尘任相衮，终不点初心。
宿鹭亭
舒坦（宋代）

云过千溪月上时，雪芦霜苇冷相依。
正缘野性如僧癖，肯为游鱼下钓矶。
失调名
佚名（宋代）

酒入柔肠似泪流。
祝英台近 寄陈直卿
张炎（宋代）

路重寻，门半掩、苔老旧时树。采药云深，童子更无语。

怪他流水迢迢，湖天日暮，想只在、芦花多处。

谩延伫。姓名题上芭蕉，凉夜未风雨。赋了秋声，还赋断肠句。

几回独立长桥，扁舟欲唤，待招取、白鸥归去。
白鹤山
吴世范（宋代）

灵坛古蹟自来夸，四望峰峦锦簇花。
白鹤何来归洞府，青山竟日锁烟霞。
言寻庭下烧丹灶，争羡天边返斗槎。
我欲离尘换凡骨，愿随风驭到仙家。
陆君置酒为予唱阳关即席有作
强至（宋代）

阳关何处草烟平，不识阳关空记名。
古人驱车欲西过，吟成缮写离群情。
天涯此去故人绝，虽有樽酒同谁倾。
古人幽怨几时尽，至今愁杀阳关声。
陆君酒酣喜自唱，坐上客泪俄纵横。
杯盘咫尺意万里，忽若身在关山行。
耳傍宛闻车马动，帘外已觉边风生。
乃知樽酒须故旧，为君一饮无馀觥。
寄冯大辩二首 其二
饶节（宋代）

须髯如戟老将军，未试平生剑有神。圣世清明疑不用，且将方术济时人。
鹊桥仙（间举“金风玉露相逢”之曲，因赋）
韩淲（宋代）

诗非漫与，酒非无算，都是悲秋兴在。与君觞咏欲如何，画不就、新凉境界。

微云抹月，斜河回斗，隐隐奇奇怪怪。刚风九万舞瑶林，甚些少、人间利害。
泛黄河
孟郊（唐代）

谁开昆仑源，流出混沌河。积雨飞作风，惊龙喷为波。

湘瑟飕飗弦，越宾呜咽歌。有恨不可洗，虚此来经过。
恭奉皇太后回銮述事
弘历（清代）

上塞吉林取道便，明禋劼毖展心虔。山川往复五千里，甲子周回十二年。

武帐常承寝门豫，都人喜迓跸銮旋。酆宫悉得开基迹，守业惟勤励体乾。
游曹园
赵汝燧（宋代）

先登东畔高亭子，洗却胸襟万斛尘。落片玉残梅兴尽，旧梢金吐柳芽新。

倚林困鹤聊休足，巡食饥乌不避人。尚欲徘徊已灯火，归驺屡趣入城闉。
留别复本修古二上人
刘沧（唐代）

二远相知是昔年，此身长寄礼香烟。绿芜风晚水边寺，

清磬月香林下禅。台殿虚窗山翠入，梧桐疏叶露光悬。

西峰话别又须去，终日关山在马前。
义宁华岩洞和纯阳真人
方信孺（宋代）

岩前绿水无人渡，洞裹碧桃花正开。
东望蓬瀛三万里，等閒飞去等閒来。
宛平道中即事
汪梦斗（宋代）

惊心卵石碍，劈面老沙吹。越见天阔处，不见云尽期。
赠宋典传 其一
严廷中（清代）

瓦屋三间近讼堂，居然宋玉在东墙。官惭潘岳风情减，客有陶潜酒价昂。

宇宙幸留吾辈在，经营且让世人忙。曹蜍李志皆千古，苦论流传亦可伤。
赠王将军
贾岛（唐代）

宿卫炉烟近，除书墨未干。马曾金镞中，身有宝刀瘢。

父子同时捷，君王画阵看。何当为外帅，白日出长安。
白日苦短行
释文珦（宋代）

白日常苦短，无方使迟延。
始见出暘谷，忽已沈虞渊。
迫促於生人，无一能永年。
丰质成槁项，鬒发变华颠。
鸡鸣逐声利，夜分未遑眠。
奄化同草木，没没归重泉。
或复自超放，导引求神仙。
乔松在何许，亦若茫昧然。
必当实根祗，尘物皆弃捐。
德性贵纯正，文华在昭宣。
道与天地准，万古唯圣贤。
景行不可忘，抒情为此篇。
和李天与秀才
郑侠（宋代）

西塘老人唤回翁，愚蠢无他生所锺。
簧鼓不闻非耳聋，形器不涉非无踪。
尽伤万类物所蒙，圭璋贝璧矜昂顒。
琐屑之私背大化，尘埃蔀明荆塞胸。
宜厚而薄歉为丰，奚以经济跻和冲。
王功日勋谁烈烈庸谁同。掊夷劓夺祈爵封，
若人无所用其忠。扣天惟兹冀祖宗，
愿一更改由大通。雪霜岩岩有高松，
罗网密密皆去鸿。此身万死非灾凶，
生随蝼蚁气蜺虹。共追太古还醇浓，
不忍生置炉鼎中。圣德如天非世逢，
迨兹白发犹颛侗。圭刀为活群贾傭，
何乃紫木临身宫。地不爱宝人来共，
威仪党党君子风。袖中球琳来相从，
手搜明珠心益恭。伟哉斯人空不空，
其中宏深外雍雍。淡交庶几宁鄙衷，
个中自古无蛇龙。
偈颂七十六首
释师范（宋代）

去年底，今年底，
辄莫明年更明年，年年只如是。
黄花烂烂醉重阳，落叶萧萧愁满地。
林园
史弥宁（宋代）

情知天也眷诗人，借与林园别样春。
竹影因风我态度，梅花得月更精神。
晓起见雪
屠倬（清代）

县中祷雪已三日，昨日出门天尚晴。卧起江干梦初觉，拓开閤子眼双明。

踏枝冻鹊竹森立，断渡颠风帆贴平。听说白沙三万户，欢声不减润州城。
王宝谟 其三
魏了翁（宋代）

昔我仕龟城，犹能友宁馨。记曾𣂏别酒，俄遽隔泉扃。

顷刻成三世，凄凉隔九龄。魂兮谁与作，吾友许公铭。
永嘉试院谢曾使君送酒
楼钥（宋代）

一帘疎雨洗尘埃，满架酴醿自在开。
正恨烹茶杀风景，忽惊门外白衣来。
夜宿白土市
方回（元代）

雪路冈泥滑，无过亦缓行。
丹阳朝冒冻，白土暮逢晴。
俗织纱为业，村帘酒有名。
贩商非我事，一醉客心惊。
颂证道歌·证道歌
释印肃（宋代）

诸佛法身入我性，状似千灯含一镜。
重重无尽意重重，绝待灵明无可证。
玉楼春（戊寅重阳，病中不饮，惟煎小云团一杯，荐以菊花）
毛滂（宋代）

西风吹冷沈香篆。门掩小晴红叶院。卧看黄菊送重阳，露重烟寒花未遍。

衰翁病怯琉璃簟。日日愁侵霜鬓短。一杯菊叶小云团，满眼萧萧松竹晚。
千佛岩
陈奉兹（清代）

神功谁所骋，劖凿到穹石。造天千佛青，无地一江碧。

虚界独安立，征途挂今昔。龙门题传讹，石柜咏可绎。

不知何处声，长啸苍崖划。雷雨春倒悬，渊泉夜开坼。

孱蒙质所禀，调御性乃宅。伊余为此县，敢惮凌凫舄。
湖口阻风
方回（元代）

涛江白雪喷苍旻，晚日红金缘翠云。
天著此奇刮诗眼，略须掇实张吾军。
赋双松堂
王柏（宋代）

和平堂前列四皓，双松为主双桧宾。
深山大泽不肯住，鞭霆驾雨来重闉。
苍髯梳风音瑟瑟，霜皮凝雪冰粼粼。
静有精神观世变，悄无颜色阿緌绅。
朱幡皂盖几来去，丹楹藻棁方更新。
魏武子孙敦宿好，十八公子忻相亲。
世间灵物妙难测，一气长存天地仁。
巍巍堂下万休戚，左右冷眼时笑颦。
或然一念私欲胜，垂垂二老能相嗔。
起居出入知所敬，愿言共保千千春。
感事吟
邵雍（宋代）

切玉如泥剑不虚，谁知世上有昆语。
能言未是真男子，善处方名大丈夫。
士老林泉诚所愿，民填沟壑谅何辜。
然非我事我心恻，珍重羲皇一卷书。
梅有后桃杏而开者诗以嘲之
弘历（清代）

盆梅本自放严冬，但是薰培出温室。山𣗪牡丹冬亦开，岂曰温寒其本质。

南方有梅北方无，造物异视讵理乎。墙根向暖试种植，颇得滋荣三五株。

绯桃绛杏烂漫矣，才绽蕊珠一两尔。或云气候究不同，江国原报春光始。

若然遇寒终变节，逐炎何以称高士。隐觉清友向人言，南方之强理如此。
浣溪纱 其一 题夔笙修梅清课词册
程颂万（清代）

痴到无人见处真。有谁真见见花人。为羞花见奈词新。

几许浮花能比瘦，宁知抵死要酬颦。云阶月地总前因。
任老
白居易（唐代）

不愁陌上春光尽，亦任庭前日影斜。

面黑眼昏头雪白，老应无可更增加。
浪淘沙
钱继章（清代）

云意压山尖，故故相黏，绕篱败叶夜重添。不见黄花开一点，孤负陶潜。

闷坐了无欢，旧恨新拈，西风一霎卷茅檐。欲买秋光无计可，笑拾榆钱。
水调歌头 其三 送八舅朝请
叶梦得（宋代）

江海渺千里，飘荡叹流年。等闲匹马相过，乘兴却翛然。

十载悲欢如梦，抚掌惊呼相语，往事尽飞烟。此会真难偶，此醉且留连。

酒方半，谁轻使，动离弦。我歌未阕公去，明日复山川。

空有高城危槛，缥缈当筵清唱，馀响落尊前。细雨黄花后，飞雁点遥天。
清明
韩淲（宋代）

既喜寒食晴，复值清明雨。山空洗雨花，零落蔽泥土。

脩林发新叶，青绿粲莫数。虽云风日异，景物俱可睹。

犁锄动远村，愈觉爱农圃。形迹欣得闲，持醪醉为主。
题清芬阁
令狐勤（宋代）

远叩玄英旧隐扉，清风今日尚依依。
云山自许老龙卧，霄汉不依双凤飞。
欲访骚人考槃地，但寻汉叟钓鱼矶。
年来踏尽红尘路，赖有溪流濯客衣。
偈颂一百零二首
释慧远（宋代）

两阵交锋出战时，旗钥倒卓鼓无槌。
丝毫不犯将军令，独脚机关各自提。
念奴娇
蔡伸（宋代）

画堂宴阕，望重帘不卷，轻哑朱户。悄悄回廊，惊渐闻、蟋蟀凌波微步。酒力融春，香风暗度，携手偎金缕。低低笑问，睡得真个稳否。

因念隔阔经年，除非魂梦里，有时相遇。天意怜人心在了，岂信关山遐阻。晓色朦胧，柔情眷恋，后约叮咛语。休教肠断，楚台朝暮云雨。
翠屏夕照
黄梦兰（清代）

日落沧江好，挥戈射翠屏。半规谁点缀，孤嶂独娉婷。

残照浮金镜，斜阳篆玉硎。閒来欣晚对，凭几拾馀青。
游天竺后山
白珽（元代）

山转龙泓一径深，岚烟吹润扑衣巾。
松萝掩映似无路，猿鸟往来如有人。
讲石尚存天实字，御梅尝识建炎春。
城中遮日空西望，自与长安隔两尘。
感叔白为唐尉悲故乡诗示闲云并序
李宪噩（清代）

人生无最苦，衰贱故乡别。闲时梦已凄，醉后情更热。

县尉何方人？羸瘁头似雪。去家二十载，升斗甘腰折。

谋归身无赀，流转江湖阔。并坐有龚生，曾为三年约。

期逝人不还，挥涕相向说。吾弟方纵酒，闻之肝肠绝。

丈夫非际会，安用久漂泊？叹息未及终，精英溘然没。

其年尉亦亡，往事逐云灭。故土良可念，人命等秋箨。

龚生胡不归？吾棹行当发。与君趋海乡，鱼虾味不恶。
斯远访昌甫同作音字诗因又一首
韩淲（宋代）

故人湖海谁知音，章泉病翁卧山林。我思不见夜长寂，君往与同秋正阴。

修筠乱石一径静，风雨满窗清且深。安得相从日上下，骚雅共倾陶写心。
二十日偶书二首 其一
释德洪（宋代）

春林院落曲栏东，小立初迎到面风。冰齿寒生花坼信，湿梅烟重雨毛空。

病衰老去登临倦，节物年时气味同。却掩垆烟闭深阁，匆惊西日借窗红。
送施秀才
苏舜钦（宋代）

贱生罹凶丧，日与死亡逼。羁孤困猜嫌，动步畏蛇蜮。

之子脱俗情，平生未相识。足茧千里来，顾我喜颜色。

衣裘风霜凋，颜发尘土蚀。开席揖之坐，意勤语腷塞。

徐徐动辞气，突兀露胸臆。绀囊出文章，发覆见宝璧。

自羞无所有，曷以报相德。告行东风前，花草正狼籍。

又无一尊酒，浇沃慰远客。扁舟下长淮，企立空叹息。
留题云门寺
释智仁（宋代）

秦峰千古寺，岂易得跻攀。
一梦几回到，片心长此间。
溪光涵石壁，秋色露松关。
静室孤禅后，寒钟夜满山。
上巳会许公亭二首 其一
韩琦（宋代）

三月三来御水涯，古亭春色绿相遮。牡丹已认冠丛叶，郁李真疑绶引花。

侍妓寝歌成雅席，恶风吹酒入微沙。土囊终夕从飘怒，不障清欢祓禊家。
鲁絜非用家淡轩韵见寄即次原韵和答 其一
李大儒（清代）

迫厄厌时俗，高举寻吾契。蹑风既靡因，菲质终局地。

野马与尘既，生物息相吹。孰能握机缄，众万并呈媚。

我昔志大道，汗漫苦无佽。市中值安期，策我毋怠弃。

阆风信匪遐，犍韄自难至。束缊贻寸光，八窗朗幽閟。
即事一首
刘一止（宋代）

何物当门户，青松及我长。佳山忘岁月，同汝过风霜。

北涧花应尽，南荣草欲芳。病来欢意少，一醉未全忘。
次韵傅丈武夷道中五绝句 其一
朱熹（宋代）

地久天长岁不留，坐来念念失藏舟。回看万法皆儿戏，还直先生一笑不。
至节即事 其三
马臻（元代）

閒看来往坐多时，雨洒香尘土湿微。珠翠压头行不稳，娇羞儿女把人衣。
送别
欧阳建（魏晋）

珠泪纷纷欲断猿，贫交无事祇多言。相思若此蘼芜草，一路随君到故园。
题山外归人
胡长孺（元代）

结屋北山阿，境趣适有契。閒寂聊悦心，深密非避世。

谁令赋《聊游》，山空冷兰蕙。人间万得丧，欣戚随所制。

颇似观优伶，笑语杂悲涕。戏弄刻漏间，陈迹安足寄。

策杖归去来，溪深亦朝厉。陟岭见我屋，竹柏松杉桂。

雨馀青一色，净扫如作彗。行可休此足，无言得深诣。
奉和许阁老霁后慈恩寺杏园看花同用花字口号
权德舆（唐代）

杏林微雨霁，灼灼满瑶华。左掖期先至，中园景未斜。

含毫歌白雪，藉草醉流霞。独限金闺籍，支颐啜茗花。
简叔文
黄裳（宋代）

屈指当时宴笑同，已更三十五春风。十年忽忽成今古，万事春春作色空。

别后每怀青眼客，坐间俄揖白须翁。兰亭咫尺归欤好，当悟浮生似转蓬。
水调歌头·除夕
李处全（宋代）

今夕定何夕，今夕岁还除。团栾儿女，尽情灯火照围炉。但惜年从节换，便觉身随日老，踪迹尚沈浮。万事古如此，聊作旧桃符。
任东风，吹缟鬓，戏臞儒。韶颜壮齿，背人去似隙中驹。杯酌犹倾腊酒，漏箭已传春夜，何处不歌呼。惟愿长穷健，命酹且欢娱。
偶成
杭济（明代）

残日照茅宇，西风吹白头。一官今懒道，百计早知休。

病叶秋先老，迟花晚更幽。清平我田野，行复见西周。
题陶渊明集后
郑思肖（宋代）

拂袖归来未是迟，传家何用五男儿。不堪生在义熙后，眼见朝廷被篡时。
别吕守三首
黄公度（宋代）

涉猎愧醇儒，南州入幕初。
力疲三尺法，尘满一床书。
不有刘宽恕，何堪阮籍疏。
才微甘冗长，感激辱吹嘘。
马上见卖芍药戏赠张厚之二绝
苏辙（宋代）

春风欲尽无寻处，尽向南园芍药中。
过尽此花真尽也，此生应与此花同。
春来便有南园约，过尽春风约尚赊。
绿叶成阴花结子，便须携客到君家。
山庵
胡仲弓（宋代）

蒲团清夜话，吟鬓任鬅鬙。
瀹茗迟留客，焚香静对僧。
岚蒸侵砚版，月冷逼禅灯。
万籁俱岑寂，呼童年亦不膺。
入谷马上
文同（宋代）

乱竹围清密，垂萝荫屈盘。
晴林风色淡，晚水日光寒。
树石因谁限，烟云只自漫。
群峰若相待，满眼碧巑岏。
喜吴云叟人参裕垂访
释子淳（宋代）

山路春风桃李香，延陵长者贲岸房。
行行廓尔忘途辙，步步翛岸合道场。
妙净宗乘松宿鹤，虚明田地月含霜。
相逢相见有何事，共语毗卢顶后光。
丘城道中
王之道（宋代）

翠巘中间白水边，野梅官柳似当年。
正看绕树下残日，便觉前村生晚烟。
题玉山村叟屋壁
钱起（唐代）

谷口好泉石，居人能陆沈。牛羊下山小，烟火隔云深。

一径入溪色，数家连竹阴。藏虹辞晚雨，惊隼落残禽。

涉趣皆流目，将归羡在林。却思黄绶事，辜负紫芝心。
挽汪端明三首 其三
朱熹（宋代）

先友当年盛，斯文元祐徒。艰虞共流落，存没半呜呼。

顾我真无赖，逢公幸不孤。祇今还一恸，即此是穷涂。
徽庙御画栀子白头翁
成廷圭（元代）

栀子红时人正愁，故宫衰草不胜秋。西风吹落青城月，啼得山禽也白头。
题李三书斋（崇嗣）
陈子昂（唐代）

灼灼青春仲，悠悠白日升。
声容何足恃，荣吝坐相矜。
愿与金庭会，将待玉书征。
还丹应有术，烟驾共君乘。
次宋省斋七夕雨
杨公远（宋代）

织女河边渡鹊桥，风吹仙袂举飘飘。
洗车一夜滂沱雨，图得人间起旱苗。
病中四绝句呈刘景文左藏 其二
释道潜（宋代）

西风薄木晚飕飕，古屋无人夜更幽。童子未闲煎药火，隔窗灯影漫悠悠。
云岩晓
陈造（宋代）

淮山归梦清莫续，僧窗睡足雨亦足。
钟鸣鼓动萁炉红，深炷沈檀共僧粥。
我生身口良易供，志原略与山僧同。
明年听雨淮之东，还许幽人林下逢。
祝英台近
黄机（宋代）

试单衣，扶短策，沙路净如洗。乍雨还晴，花柳自多丽。争知话别南楼，片帆天际，便孤了、同心连理。

镇萦系。谩有罗带香囊，殷红斗轻翠。一纸浓愁，无处倩双鲤。可堪飞梦悠悠，春风无赖，时吹过、乱莺声里。
甲寅除夜杂书 其三
文徵明（明代）

人家除夕正忙时，我自挑灯拣旧诗。莫笑书生太迂阔，一年功事是文词。
和答朱驾部可大登镇海楼见寄
欧大任（明代）

朔雪燕霜是旧游，南来今已及深秋。正看浴日通鲛浦，忽漫飞鸿过郁洲。

奉使不劳司马檄，题诗多在尉陀楼。相逢预恐离群易，江水蘼芜绾别愁。
三月三日宴王明府山亭（见《岁时杂咏》）
陈子昂（唐代）

暮春嘉月，上巳芳辰。
群公禊饮，于洛之滨。

奕奕车骑，粲粲都人。
连帷竞野，袨服缛津。

青郊树密，翠渚萍新。
今我不乐，含意维申。
偈颂七十六首 其四十四
释子益（宋代）

进以礼，退以礼。录得语一篇，不在纸衣里。所以智藏被马师涂糊，克宾遭兴化钝置。

千古之下，挂人唇齿。恩大难酬，痛入骨髓。检点将来，玄沙道底。
扇子诗
李石（宋代）

江海翱翔地，舟行岸自移。
无心波浪里，鸥鸟不须疑。
上益公十绝为寿·佳菊
刘过（宋代）

寿客尤宜在寿乡，钿花的皪傲新霜。
更歌华寿今归去，尚有渊明野趣香。
送实之倅庐陵二首
刘克庄（宋代）

刍言当日偶然同，白首家山各固穷。
海内仅存一畏友，人间遂固两愚公。
似闻黄阁登迂叟，且向青原访醉翁。
此士未庆无着处，栖栖十载六治中。
贺给事尝诣蔡起居郊馆有诗因命同作
张九龄（唐代）

记言闻直史，筑室面层阿。岂不承明入，终云幽意多。

沉冥高士致，休浣故人过。前岭游氛灭，中林芳气和。

兹辰阻佳趣，望美独如何。
送能首座住紫箨
释慧远（宋代）

驱耕夺食继心灯，互换交驰贷物增。
道大莫如空冀北，功恢高揖岭南能。
马国瑞所题李龙眠画赤黑二马相戏卷子一轴索余题诗因题卷后
成廷圭（元代）

君不见项王乌骓如黑龙，蹴踏万里烟尘空。五年乘之勇无敌，七十二战收奇功。

又不见白门赤兔来向东，神物终属云长公。百万军中刺名将，疾如健鹘追秋风。

龙眠居士亲貌得，毛色意态将无同。沙场无人白日静，平陂浅草青茸茸。

双蹄直立欲变化，两尾突起争豪雄。还君此图三叹息，此马忽去难再得。

江南异事人未知，又见麒麟出东壁。
题罗次说竹岩摘藁
文天祥（宋代）

游子西南来，出门道何悠。
文章会有用，意气轻身谋。
纷纷食粱肉，藜藿当其忧。
君看百川水，何处不东流。
禹庙四十韵
李达（明代）

九鼎皇舆建，三灵帝力匡。要荒图物急，岳牧贡金忙。

开泰除魑魅，收功作纪纲。夔皋扶日月，益稷致囷仓。

昨者灾频降，黄熊罪益彰。旻天号殛羽，金简觅多方。

原陆龙蛇起，田园稼穑荒。逆行真泛滥，迁次更仓皇。

木杪为巢住，云端筑窟藏。每嗟昏垫苦，久怯浪涛狂。

四载乘须早，经年室并忘。新婚唯癸甲，旧绩自岐梁。

有子呱呱泣，滔天俋俋防。履遗无暇顾，衣薄有何妨？

腓胈凋将尽，躬胝冻欲僵。偏枯留跛足，怪石弃馀粮。

洚水中流柱，玄圭庶事康。苍生鱼已免，乱国项犹强。

逆命苗顽叛，遗弓帝子伤。苍梧愁泣舜，桂水咽通湘。

毅魄何人继？灵旗竟日翔。修文干羽舞，仗钺股肱良。

异类终怀德，劳谦始制刚。戈鋋从废置，妖孽自销亡。

力战非吾事，推诚是所长。危微心见道，勇猛志垂裳。

开辟回天地，朝宗拱庙堂。万邦供鸟兽，九译献琳琅。

鴂舌欣相戴，雕题喜未央。今来遗庙内，再拜故陵傍。

窆石穿虽断，梅梁抚尚香。湖光围越绝，鸟影度秦望。

偃蹇经霜柏，檀栾映雪篁。岚漪交错碧，屐笠探寻凉。

伏腊舟车集，馨香俎豆尝。冕旒纷飒沓，旌旆下焜煌。

咫尺天威近，千年宝历昌。华勋高北极，圣德起西羌。

操耜开先代，留谟与后王。还将岣嵝碣，长立越人乡。
蒙谷山
唐彦谦（唐代）

蒙谷山低碧海枯，仲君闲坐说麻姑。遥天鹤语知虚实，长夜神光竟有无。

秘祝斋心开九转，侍臣回首听三呼。交朋漫信文成术，短烛瑶坛漏满壶。
再和前韵
陈傅良（宋代）

冬夜苦难晓，短景复易夕。
安得户牖光，不待东方白。
恍如游化户，琼台若千尺。
英华发林薮，余彩散阡陌。
平铺浩无垠，巽入微有隙。
忍寒食纵观，未愿朝曦赫。
柳绵著歌茵，梅片堕妆额。
皭然群汙中，有意欲比迹。
自识玉皇家，癯仙陋山泽。
新来学为农，遭岁屡无麦。
穉子色恒饥，老婢脚尽赤。
一饭今有待，喜更问瓜场。
归来看床头，瓶粟幸余积。
且以炊春醪，号召已散客。
次韵奉和
释契嵩（宋代）

乐天已与广宣游，更出风尘外俗流。酒圣尽能非毕卓，诗仙皆欲接浮丘。

篇章逸处江山动，笔砚閒时云雨收。况有声名俱籍甚，并飞南北动王侯。
德章寺
林敏功（宋代）

我行蕲州城，东望黄梅山。谓言一驿地，何时可跻攀。

今日复何日，篮舆到山间。林开德章寺，岫幌青云关。
绝尘轩
李吕（宋代）

昔年陪仲父，杖屨集幽轩。
门占蹄轮道，交无市井言。
池边对棋蹄，胸次有丘园。
蝉蜕寒云断，径荒春草蕃。
增新窗户改，尚喜典刑存。
结客登临去，茶瓜勿惮烦。
昔游诗十五首 其十四
姜夔（宋代）

雪霁下扬子，閒望江上山。山山如白玉，日照金孱颜。

是时江水净，影落清镜寒。潮催庾信老，云送佛狸还。

万古感心事，惆怅垂杨湾。
海棠
陈孔硕（宋代）

几树繁红一径深，春风裁剪锦成屏。
花前莫作渊才恨，且看杨妃睡未醒。
春日偶题
李渭（明代）

一带烟波隔市尘，闲云野鹤自相亲。坐忘水色山光处，管领千红万紫春。

长健难逢惟盛世，追欢最好是芳辰。宦游多少沧洲客，数到还乡第几人。
自西园登山宿方广寺
林用中（宋代）

登山极目望，梵宇自鲜明。
风度闲花落，云低野树清。
夜长人不寐，地僻月初生。
明发又归去，何能已此情。
郊居值雨
韩维（宋代）

愁云覆西郊，气象栖以冽。
夜雨朝不止，冰霰相缠结。
南堂何萧条，散秩坐超忽。
颓然附炉炭，两髁冷如铁。
俯念田家苦，罹此寒事切。
此风卷平野，茅屋左右穴。
驱牛入门去，爨下火明灭。
场功始去毕，贫不具衣褐。
况无酒与羔，岁时相劳悦。
高咏七月讨，伤哉愁心折。
云门山中作
屈大均（明代）

悠然拂盘石，独坐对秋分。萝雨静可数，松泉寒不闻。

孤怀吐明月，双眼悬高云。兴至莫长啸，恐惊樵牧群。
忆旧游·念花边玉漏
方千里（宋代）

念花边玉漏，帐里鸾笙，曾款良宵。镂鸭吹香雾，更轻风动竹，韵响潇潇。画檐皓月初挂，帘幕縠纹摇。记罢曲更衣，挑灯细语，酒晕全消。

迢迢。旧时路，纵下马铜驼，谁听扬镳。奈可怜庭院，又徘徊虚过，清梦难招。断魂暗想幽会，回首渺星桥。试仿佛仙源，重寻当日千树桃。
和袭美伤顾道士
郑璧（唐代）

斜汉银澜一夜东，飘飘何处五云中。空留华表千年约，

才毕丹云九转功。形蜕远山孤圹月，影寒深院晓松风。

门人不睹飞升去，犹与浮生哭恨同。
附：上元初嵩山石记
佚名（唐代）

木子当天下，止戈龙。李代代不移宗，

中鼎显真容，基千万岁。
过李黄罗茅堂五首柬克正茂才 其一
刘崧（元代）

幽居仍近郭，高隐即深山。草径经年合，茅堂尽日閒。

检书青竹映，倚杖白云还。远愧南游客，逢人秪厚颜。
初见荷花
李纲（宋代）

雨过芙蕖满曲塘，端疑翠盖拥新妆。风翻圆碧田田叶，露浥深红苒苒香。

根出淤泥成妙净，气侵虚阁愈清凉。开花不待秋风起，景物依然类浙乡。
西江月（二）
张伯端（宋代）

本自无生无灭，强将生灭区分。只如罪福亦何根。妙体何曾增损。

我有一轮明镜，从来只为蒙分。今朝磨莹照乾坤。万象超然难隐。
第一百六十六
文天祥（宋代）

惊风翻河汉，鹑首丽泥涂。吾衰将焉托，愁绝付摧枯。
义宁华岩洞和纯阳真人
方信孺（宋代）

跨鹤曾来不记年，洞中流水绿依然。
紫箫吹彻无人见，万里西风月满天。
南乡子 其一
吴氏（宋代）

楼台里，春风淡荡。
新交行
李洪（宋代）

君不见洛阳拜尘友，欲取金印击肘后。
又不见长安轻薄儿，谁击青云不可梯。
雨露翻覆岂无意，炙手新交旧交弃。
华轩丹毂照青春，列屋娥眉妒宠新。
若非大夫尝便客，亦是丞相拂须人。
车如鸡栖马如狗，疾恶今无朱伯厚。
甘向青陵老种瓜，肯效南山歌落豆。
直如弦，死击边。
杵臼论交世谁数，翟公勒门吁可怜。
句 其二
卞震（宋代）

老筇支瘦影，寒木凭吟身。
暮投上方寺
吴鼎芳（明代）

暝色投荒寺，行盘翠几层。
涧花分积雪，桥月递流冰。
一宿同僧被，孤吟借佛灯。
晓看山下路，湿气满霜藤。
答陆机诗
顾秘（清代）

恢恢太素，万物初基。在昔哲人，观众济时。
题张于潜画轴五首 其一
释居简（宋代）

百尾谁传觳觫真，浅缁轻拂替丹青。逸群大武如曾见，不见当时挂角经。
满江红·下见西山
刘克庄（宋代）

下见西山，料他日、面无惭色。君记取、不为吕党，亦非秦客桧有十客。有意挽回当世事，无方延得诸贤脉。笑海波、渺渺几时平，空衔石。

园五亩，粉红碧。家田世，传清白。任天孙笑拙，女嬃嫌直。老去何烦援以手，向来不要加诸膝。待深山、深处著茅斋，看青壁。
杨次公侍讲得古印于洪井其文云东海开国次翁之子德润以赠徐伯远伯远有诗次韵
周紫芝（宋代）

王谢风流本自长，天教洪井发珍藏。定知东海新金斗，可继文安旧印章。

龟去岂无江上恋，鹊来今得石中黄。传家已作他年兆，莫把功名付锦囊。
至宁德喜与君聘一会
杭济（明代）

入山正苦逢人少，忽报君来两日先。事在不期真足喜，会于偶日亦何缘。

长更话对孤灯雨，别馆寒分半榻毡。身到异乡同是客，此怀相藉转依然。
雁来红
孙吴会（宋代）

眩碧成朱被眼瞒，分明是叶作花看。道人本不知香色，只与窗前草一般。
元日
黄庚（元代）

睡眼朦胧撑不开，鸡声唱晓梦惊回。
竹炉尚有残冬火。柏酒初斟新岁杯。
身世百年如梦幻，功名两字已心灰。
门无贺客清闲甚，自汲寒泉浸古梅。
寄题武安节推同年万君定翁露香堂
姚勉（宋代）

尽将心事写成碑，大要操修在不欺。
此一瓣香前辈似，只三个字老天知。
素瓶贮豆应先满，匹马携琴料自随。
吾榜得人今又盛，会排介甫击升之。
送春曲三首
刘禹锡（唐代）

春向晚，春晚思悠哉。风云日已改，花叶自相催。

漠漠空中去，何时天际来。

春已暮，冉冉如人老，映叶见残花，连天是青草。

可怜桃与李，从此同桑枣。

春景去，此去何时回。游人千万恨，落日上高台。

寂寞繁花尽，流莺归莫来。
题蜀山图五十四韵
李昱（明代）

蚕丛开迹处，追旧已茫然。霸业依天险，王图度地偏。

蜀乡繁景物，秦塞迥人烟。邛笮名非一，褒斜路几千。

尧封终未遍，禹贡岂应全。不尽山环绕，无穷水接连。

岷峨相互属，沱汉共洄沿。飞鹤犹难过，哀猿尚可缘。

扪参还历井，入地忽登天。峻坂青泥滑，嵌岩碧树圆。

一吟三叹息，十步九欹颠。行路难如此，伤时益勉旃。

良工曾夙契，绘事至今传。路始蚕崖入，人於鸟道旋。

锦江元自阔，玉垒为谁坚。迤𨓦瞻眉曲，苍茫忆磬川。

犍为藏小县，宣化瞰层巅。僧寺随高下，商帆或后先。

盘涡宜鹭浴，枉渚称鸥眠。锁水通旁港，泸州带野壖。

涪翁亭共仰，堡子塞堪怜。南定楼云矗，嘉陵石黛妍。

平林方蓊郁，远嶂复联翩。黔水明沙溆，酆山夹市廛。

载经夔子国，多羡武侯贤。八阵躬耕后，三分未出前。

北来愁魏武，东下骇孙权。猿鸟今萧瑟，风云亦渺悬。

空馀滩漠漠，惟有月娟娟。工部人千古，成都屋数椽。

云安尝伏枕，涪万不闻鹃。屡过瞿唐峡，须乘滟滪船。

垂堂能弗戒，上濑却劳牵。捩柂凭三老，摊钱问长年。

壮游虽去邑，故隐必归田。步履西郊外，移家二崦边。

白盐疑雪积，赤甲与霞褰。所值干戈地，皆成锦绣篇。

江花供句好，汀草映袍鲜。一老俱云已，群公抑有焉。

凝神搜僻壤，游思究残编。高祖炎基肇，文翁美化专。

喧腾长卿檄，寂寞子云玄。跃马城难恃，鸣蛙井易穿。

赤符重烜赫，白帝谩迁延。莫哂姜维阁，休誇邓艾毡。

英雄基始创，庸闇祚难绵。中土名犹正，边夷僣罔悛。

晋唐初改辙，李孟又摩肩。守固宁修德，乘危乃慕膻。

浮云驰往誉，流水逐前愆。草阁秋风老，花溪夜雨悬。

纷纷看崒嵂，历历数潺湲。咫尺登临罢，挥毫染素笺。
松斋秋吟
裘万顷（宋代）

骄阳赫赫转秋阴，便觉萧然鬓影侵。
世事炎凉俄忽尔，闲来物理静推寻。
见逐参方僧禁约戏成一绝
王世贞（明代）

约束飞来峰去后，便驱天竺旧胡神。阎浮未有三生籍，若个人非行脚人。
缃梅
陆游（宋代）

红梅眼看风吹尽，更有缃梅亦已无。
天与色香天自爱，不教一点上蜂须。
天香（寿筠塘内子）
吴文英（宋代）

碧藕藏丝，红莲并蒂，荷塘水暖香斗。窈窕文窗，深沈书幔，锦瑟岁华依旧。洞箫韵里，同跨鹤、青田碧岫。菱镜妆台挂玉，芙蓉艳褥铺绣。

西邻障蓬澡手。共华朝、梦兰分秀。未冷绮帘犹卷，浅冬时候。秋到霜黄半亩。便准拟、携花就君酒。花酒年华，天长地久。
杨妃菊
赵肃远（宋代）

元是马嵬山下魄，脱胎今复对西风。
当时若使三郎见，又自东篱召入宫。
同存子侄造成莲荡舟中作
阳枋（宋代）

此行为爱荡中莲，万里清风驾客船。
两壁青山看不尽，举头天际有飞鸢。
三鹤歌为丘三公寿亦载厥实事焉
李梦阳（明代）

老鹤东来度海水，与雌俱飞引其子。回翔万里始一息，丘家麦田泽泚泚。

逍遥洗濯饮食足，烱如烟雪无泥滓。此鸟千年丹始成，口衔赤玉苍龙精。

落地化作金光草，采食还丹毛骨轻。古来拔宅将妻子，肯使丘翁地上行。
任意吟
袁宏道（明代）

解带腰肢免，投闲意态疏。纵心搜乐事，信口择群书。

万物齐非马，千仙饱壁鱼。有名终是累，无用可还虚。
秀亭秋怀十五首 其六
方回（元代）

宣父老于行，苦辛定六艺。至今峨冕旒，万国奉蒸祭。

当时困在陈，粒粟不能致。宰割诸侯王，重瞳气盖世。

烧纪不啻虱，烹周仅若彘。焉知千金首，乃为马童利。

此口酒可浇，是事可以置。
奉皇姊大长公主命题王孤云渍墨角抵图
冯子振（元代）

年来鬼弄人，狡狯出幻戏。崖公亦儿嬉，队伍连鼓吹。

兽𠯳魑魅颐，颠倒垂舞袂。擎梯旋注椀，骇汗增妙意。

跳踯向虚空，浑如履平地。生蛇缚樊笼，鳞鬣尚黏缀。

猎围鏖虎貙，贾勇雷电沸。戈旗誇战斗，狞卒弥胆气。

最后大将麾，胡床专尊贵。代閒铁门限，失笑讵玩世。

罔两曾问景，庄周语言继。幽冥一理耳，分别自愚智。

百龄千万龄，伸诎肘不易。悬知碧桃花，长恋老仙辔。

五穷莫移檄，文字安敢祟。
题先徽录十韵
孙传庭（明代）

汉代君家盛绝伦，明时奕叶远逾新。一完白璧生庭玉，两获元珠擅席珍。

出应祯祥同凤览，诞繇仁厚并麟振。积书早信儿能读，断织尝愁母见嗔。

弓冶相承蒙泽永，埙篪迭奏此情真。衔鳣座上儒风古，扰雉田间吏术淳。

即墨不封翻是罪，原思何病但宜贫。瞻云洒泪悲空罍，倾日怀丹叹穫薪。

丘壑尚堪容故我，耕樵总不愧前人。天心倘在偏衡虑，世路难知漫怆神。
寓怀会稽吴道子遇因师
鲍当（宋代）

隐沦与释子，时予久往学。
览照不自认，况复思君颜。
昨日山书至，乃梦云萝间。
何必风韵息，始觉万境间。
拟古宫词一百首
朱让栩（明代）

睥睨鸦喧曙色明，丽谯隐隐尽钟声。
各宫装束焚香候，只恐君王道院行。
数日桂花香
吴与弼（明代）

丹桂秋香又一年，老怀不必思华颠。闻香随处堪乘兴，浮世升沉一听天。
赠史中丞文直
谢榛（明代）

千载东南计，三秋战守功。阵云回气色，匣剑闭雌雄。

往事长歌外，流年高卧中。风霜惟劲竹，江海一冥鸿。

薄俗怀巢父，幽期得阮公。醉来论世故，谬许老夫同。
寄曾子固
王安石（宋代）

吾少莫与合，爱我君为最。君名高山岳，嵑𡾹嵩与泰。

低心收憃友，似不让尘𡏖。又如沧江水，不逆沟畎浍。

君身揭日月，遇辄破氛霭。我材特穷空，无用补仓廥。

谓宜从君久，垢污得洮汰。人生不可必，所愿每颠沛。

乖离五年馀，牢落千里外。投身落俗阱，薄宦自钳釱。

平居每自守，高论从谁丐。摇摇西南心，梦想与君会。

思君挟奇璞，愿售无良侩。穷阎抱幽忧，凶祸费禳禬。

州穷吉士少，谁可婿诸妹。仍闻病连月，医药谁可赖。

家贫奉养狭，谁与通货贝。诗人刺曹公，贤者荷戈祋。

奈何遭平时，德泽盛汪濊。鸾凤鸣且下，万羽来翙翙。

呦呦林间鹿，争出噬苹藾。乃令高世士，动辄遭狼狈。

人事既难了，天理尤茫昧。圣贤多如此，自古云无奈。

周人贵妇女，扁鹊名医滞。今世无常势，趋舍唯利害。

而君信斯道，不闵身穷泰。弃捐人间乐，濯耳受天籁。

谅知安肥甘，未肯顾糠糩。龙螭虽蟠屈，不慕蛇蝉蜕。

令人重感奋，意勇忘身蕞。何由日亲灸，病体同砭艾。

功名未云合，岁月尤须愒。怀思切劘效，中夜泪霶霈。

君尝许过我，早晚治车轪。山溪虽峻恶，高眺发蒙𥄔。

峰峦碧参差，木树青晻蔼。桐江路尤驶，飞桨下鸣濑。

鱼村指暮火，酒舍瞻晨旆。清醪足消忧，玉鲫行可脍。

行行愿无留，日夕伫倾盖。会将见颜色，不复谋蓍蔡。

延陵古君子，议乐耻言郐。细事岂足论，故欲论其大。

披披发鞬櫜，懔懔见戈锐。探深犯严壁，破惑翻强旝。

离行步荃兰，偶坐阴松桧。宵床连衾帱，昼食共粗粝。

兹欢何时合，清瘦见衣带。作诗寄微诚，诚语无綵绘。
句
刘筠（宋代）

峭帆横渡官桥柳，叠鼓惊飞海岸鸥。
送赵评事赴洪州使幕
韩翃（唐代）

孤舟行远近，一路过湘东。官属张廷尉，身随杜幼公。

公河映湘竹，水驿带青枫。万里思君处，秋江夜雨中。
河朔吟
范仲淹（宋代）

太平燕赵许闲游，三十從知壮士羞。
敢话诗书为上将，犹怜仁义对诸侯。
子房帷幄方无事，李牧耕桑合有秋。
民得夸襦兵得帅，御戎何必问严忧。
天净沙·鲁卿庵中
张可久（元代）

青苔古木萧萧，苍云秋水迢迢。红叶山斋小小，有谁曾到？探梅人过溪桥。
开泉
韩琦（宋代）

先茔东北隅，有泉渤而出。奔跳若爨鼎，万眼沸不一。

始虽稍泓登，渐乃肆沕潏。吾尝展祀馀，爱玩必终日。

爰从大旱来，数岁竭如窒。伤哉利泽源，顿尔藏于密。

吾今具畚锸，试欲疏潜屈。开无数尺间，旧脉俄腾溢。

涓涓力尚微，势已舒沈郁。我愿天道常，不使五行失。

均调四气和，寒燠皆从律。宣其润下功，复得沾群物。